廖碧兒爆多追求者 約會食飯要執到靚:唔可以求其
廖碧兒(Bernice)今日(11/4)現身灣仔會展出席「全港廚師精英大匯演」記者招待會。Bernice受訪時表示:「今日好開心能夠同啲小朋友一齊整蛋糕,因為佢可以畀到好多靈感畀大人,佢哋係好無限可能嘅創作,反而我要喺佢哋身上攞靈感。本身我真係好鍾意小朋友,變咗我都有幫咗唔同嘅機構,之前助養咗5位小朋友,由3歲至5歲都有,每年大家都有書信來回,見到佢哋已經長大成人,喺個機構都工作。」
被問到有否想過雪卵?Bernice笑言:「其實我都成日都會見到呢啲資訊,咁對於一位女性嚟講,都只係幫你延長個時間,而我就冇壓力話想要小朋友,亦唔想同一個唔啱嘅人而一齊,咁所以呢樣嘢要啱先的。講真自己係鍾意小朋友嘅,但我就覺得呢啲就順其自然,同埋我幫到其他小朋友我已經好開心。(感情生活如何?)而家定咗喺一個地方,我可以諗吓。而家同朋友約出街食飯都要執靚啲,唔可以求其,因為我啲朋友好蠱惑,佢哋會介紹啲新朋友我識。(好多追求者?)哈哈,開心囉,有人追係應該嘅,Ok拜拜。」